Raši, Richard, minister investícií, regionálneho rozvoja a informatizácie SR (2024-05-09):
Príjemné popoludnie prajem, vážený pán podpredseda Národnej rady, ctený pán predsedajúci, vážené dámy, vážení páni, vážená pani ministerka zdravotníctva Slovenskej republiky, dovoľte mi, aby som predniesol stanovisko vlády k návrhu skupiny poslancov Národnej rady Slovenskej republiky na vyslovenie nedôvery členke vlády Slovenskej republiky Zuzane Dolinkovej, poverenej riadením Ministerstva zdravotníctva Slovenskej republiky. Dovoľte mi, aby som teda oficiálne predniesol, že na základe uvedeného návrhu vláda Slovenskej republiky nesúhlasí s návrhom skupiny poslancov Národnej rady Slovenskej republiky na vyslovenie nedôvery členke vlády Slovenskej republiky Zuzane Dolinkovej. A dovoľte, aby som stanovisko vlády Slovenskej republiky odôvodnil tak podrobne a odpovedal na každý bod, ktorý v návrhu na odvolanie bol spomenutý. Ale dovoľte mi najprv, aby som sa teda osobne prihovoril aj navrhovateľovi pánovi doktorovi Stachurovi, ktorý toto stanovisko predniesol, pretože by som hneď mu možno položil otázku, keďže okrem toho, že som poslanec Národnej rady, ktorý je uvoľnený na výkon funkcie ministra vlády Slovenskej republiky, sa spýtal, že kto v tomto pléne okrem teda mňa, pána doktora Stachuru je lekár, je tu pani doktorka Záborská, je tu pán doktor Baláž, pán doktor Szalay a možno by som sa chcel spýtať hneď na úvod, že kto z vás, ktorí sme tu teda lekári, sa v poslednej dobe, v posledných rokoch aj venoval zdravotníkom a najmä teda pacientom na Slovensku. Lebo viete, je veľmi jednoduché mudrovať o tom, čo treba urobiť, ako by to bolo, keby sme my boli, kde by sme boli, ale ja si myslím, že férové by z hľadiska navrhovateľa na odvolanie pani ministerky zdravotníctva bolo, keby o tom hovoril niekto, kto lekárom na Slovensku bol. Ktorý by sa nerozhodoval obetovať slovenských pacientov za peniaze a liečiť pacientov v Rakúsku alebo Nemecku. Ako bez urážky, pán doktor, ja si vás vážim ako odborníka, ja som si čítal váš životopis, ja som si čítal o tom, ako ste pomohli stovkách, možno tisícom pacientom v Rakúsku a Nemecku, chvalabohu, sú to tiež ľudia, sú to občania Európskej únie, dnes máme Deň Európy, ďakujem pekne, sú to naši kolegovia v Európskej únii, ale férové by bolo, keby ste obetovali tie ťažké peniaze, ktoré ste tam zarobili, a pomáhali tu našim otcom, našim mamám, našim deťom, a potom tu mudrujte o tom, čo treba urobiť. Lebo aj v tom, čo ste predniesli, ste hovorili o tom, že áno, viete, že to nie je také ľahké, že to nie je také ľahké, ale keby ste boli férový, tak po skončení medicíny, po atestáciách poskytujete zdravotnú starostlivosť občanom Slovenskej republiky. Lebo to nie je o tom, že som poslancom Národnej rady za nadštandardný plat a hovorím tu o tom, ako by to malo byť, ale pritom svoj vlastný život som prispôsobil službe niekomu inému. Ste vyštudovali za peniaze, ktoré investovala do vás cestou lekárskych fakúlt Slovenská republika a rozhodli ste sa, že budete liečiť pacientov v iných štátoch. Prečo? Kvôli peniazom. Určite poviete, že kvôli tomu, že tam je iný systém, že tam je iné nastavenie, že tam sú iné podmienky, určite áno, ale vy keď ste sa rozhodli, že pôjdete robiť a liečiť pacientov v zahraničí, vy ste netušili, aké tam podmienky sú. Vy ste tam najprv išli, lebo ste neodolali lukratívnym finančným podmienkam a vykašlali ste sa na našich pacientov. To len na úvod. Druhá vec. A kto nám tu hovorí o poplatkoch a nejakých súkromných firmách v zdravotníctve? Ako pán doktor Stachura, teda pokiaľ ste si to z jeho príhovoru nevšimli, je člen Kresťanskodemokratického hnutia. Došlo k zmenách, chvalabohu, pán predseda, držím vám palce, ale KDH bolo hnutím, ktoré podporovalo reformy ministra Zajaca, ktorý tu pustil súkromný sektor, ktorý tu pustil súkromné firmy, ktorý tu pustil súkromné poisťovne, a teraz nám tu bude poslanec za KDH hovoriť o tom, aké je to zlé, že tu ministerka vychádza niekomu v ústrety? Ako, pán doktor, ja viem, asi ste vtedy ešte ťahali káčera za sebou, ale reprezentujete hnutie, ktoré tu prispelo výrazne k tomu, že sa zdravotníctvo sprivatizovalo, že sa sprivatizovali poisťovne, že sa tu pustili finančné skupiny a teraz vy tu niekoho budete kritizovať za to, že nejaká finančná skupina tu vlastní nejakú nemocnicu, ktorú chce rekonštruovať? Vy ste boli pri tom, keď sa to stalo. Vy, vaše hnutie, ktoré reprezentujete, tak kvôli slušnosti, ktorou by ste mali byť charakterizovaní, by ste mali byť ticho a nieže ešte podpísať takýto pamflet, ktorý je plný neprávd. Prejdem bod po bode, tak poprosím vás, uložte sa, uvoľnite sa, prejdem bod po bode tohto návrhu, pretože stanovisko vlády reaguje na každý bod návrhu na vyslovenie nedôvery pani ministerke zdravotníctva, lebo že je to urobené tak, že čo bod, to klamstvo. Opakujem, čo bod, to klamstvo. Ale na rozdiel od domnienok navrhovateľa ja budem hovoriť fakty. Fakty, ktoré sú overiteľné a ktoré sú aj pravdivé. Čiže dovoľte mi, aby som predniesol oficiálne stanovisko vlády Slovenskej republiky k tomuto naozaj neodôvodnenému odvolaniu, a už posledná poznámka, možno sa ešte k tomu v diskusii vrátim, aby sme teda nezabudli, lebo asi mnohí z vás alebo z divákov, ktorí to pozerajú na online prenose, to neevidujú alebo to zabudli, ale chcem len pripomenúť, že jeden z navrhovateľov, pán doktor Stachura, ktorý to tu predniesol, bol štátnym tajomníkom ministra zdravotníctva za vlády OĽANO pána Krajčího, opakujem, štátnym tajomníkom za vlády, keď zdravotníctvo vstúpilo do najväčšieho rozkladu, aký kedy bol, keď trpeli pacienti, keď zomierali pacienti, spomenieme aj štatistiky, ktoré hovoria o tom, ako malo Slovensko 20-tisíc úmrtí naviac oproti porovnateľným štátov. A bol štátnym tajomníkom v čase, keď naozaj každý účastník nášho trhu, či štátnej alebo neštátnej nemocnice, alebo ambulancie, alebo záchranári, kritizovali kroky a postupy ministerstva zdravotníctva pri pandémii. Keď si nespomínate, vygúglite si to a vyhodí vám to množstvo stanovísk o tom, ako bolo ministerstvo zdravotníctvo riadené nekompetentne. Pán štátny tajomník, pán doktor Peter Stachura. Takže návrh skupiny poslancov Národnej rady Slovenskej republiky na vyslovenie nedôvery členke vlády Slovenskej republiky Zuzane Dolinkovej, poverenej riadením Ministerstva zdravotníctva Slovenskej republiky, vláda Slovenskej republiky považuje za neopodstatnený vo všetkých jeho častiach. Vláda Slovenskej republiky nevidí žiaden dôvod na vyslovenie nedôvery ministerke zdravotníctva a plne ju podporuje vo výkone jej funkcie. Vláda Slovenskej republiky predložený návrh vníma ako súčasť deštruktívnej opozičnej politiky a odmieta snahy opozície, ktorá po troch rokoch vládnutia rozložila slovenské zdravotníctvo, a odmieta, aby sa prenášalo zodpovednosť za situáciu v slovenskom zdravotníctve na ministerku zdravotníctva. A teraz si prejdeme všetky body úplne dopodrobna. Bod 1 hovoril o odôvodnení návrhu kvôli nečinnosť pri riešení akútnych problémov. Tak keď chcete hovoriť o nečinnosti riešenia akútnych problémov, tak si vezmite nástup novej vlády v roku 2020, bolo to 21. alebo 22. marca a pozrite si všetky jej kroky v oblasti zdravotníctva a vtedy si môžte to, čo robili, preniesť na to, čo je nekompetentnosť. Pretože keď si pozriete, čo sa dialo počas pandémie, ako nekompetentne sa konalo, ako premiér Matovič vstupoval do rozhodnutí odborníkov, ako vymýšľal atómovky, ako tu prišiel Sputnik, ako prišlo celonárodné, celoplošné, absolútne vedecky nepodložené testovanie, tak toto bolo o nekompetentnosti. Toto bola čistá nekompetentnosť, ktorá stála životy občanov Slovenskej republiky. Ministerka zdravotníctva Zuzana Dolinková po nástupe okamžite začala s akútnym riešením problémov na dennej báze, pretože opozícia zanechala slovenské zdravotníctvo v chaose a veľa neriešených problémov zostalo ležať na stole. Mnohé opatrenia zostali len na papieri, odtrhnuté od reálneho života. Za katastrofálnu nepripravenosť reformy nemocníc zodpovedá dnes aj jeden z aktérov odvolávania ministerky zdravotníctva, hoci napríklad on nesie hlavnú zodpovednosť, že bola ohrozená zdravotná starostlivosť v regiónoch, pán poslanec Dvořák, verím, že ste tu. Pokiaľ sa teraz tvárite, že OSN-ka bola urobená zle, tak vám chcem len pripomenúť, že ste boli vy jeden z jej tvorcov a určite si pamätáte, keď som vás kritizoval ako opozičný politik, že som nehovoril len o pani Szalayovej, ale hovoril som aj o vás. A vy, ktorí ste sa stali členom PS-ka, ste naraz, ste naraz začali vaše dieťa, OSN-ku, kritizovať. Kvôli tejto OSN-ke bola ohrozená zdravotná starostlivosť v regiónoch, na čo poukazovali primátori aj starostovia daných regiónoch. Ohrozená bola starostlivosť pri realizácii reformy nemocníc, aj plán obnovy a odolnosti bol realizovaný iba formálne na papieri a k žiadnej faktickej realizácii nedošlo. Pre nedokončené legislatívne procesy a normy nebolo možné začať s realizáciou napríklad redukcie čakacích lehôt na operácie pre pacientov. Rovnaká nečinnosť sa potvrdila pri projekte výstavby novej univerzitnej nemocnice Bratislava v lokalite Rázsochy. Opakujem, lokalita Rázsochy, ministerstvo zdravotníctva, pán minister bývalý Krajčí sedí tu, pán štátny tajomník Stachura, bývalý, sedí tu, aby sme videli, kto kritizuje a kto chce odvolávať ministerku zdravotníctva. Kroky ministerky zdravotníctva kritizujú tí, ktorí sú zodpovední za chaos v krajine naozaj za posledných tri a pol roka, keď boli vo vláde, vláda Igora Matoviča, Eduarda Hegera alebo vláda Progresívneho Slovenska, vtedy ešte o tom netušiaceho pána Ódora. Našťastie, čo sa podarilo, a to hovorím hneď o riešeniach akútnych problémoch v zdravotníctve, pani ministerka schválila programovú vyhlášku a do verejného zdravotníctva, alebo do verejného poistenia smeruje v tomto roku približne o 900 mil. eur viacej, ako tomu bolo v roku 2023. Čiže ich vlády tri a pol roka, prvá vláda, kde vedie rezort zdravotníctva pani ministerka zdravotníctva Zuzana Dolinková, o 900 mil. eur. viac, ako tomu bolo v roku 2023. Na efektívne a profesionálne poskytovanie zdravotnej starostlivosti poputuje 7,68 mld. eur, a aby sme to vedeli, aké tie navýšenia boli reálne pre jednotlivé segmenty, ústavná zdravotná starostlivosť nárast o takmer 20 %, to znamená presne 19,3 % oproti očakávanej skutočnosti z decembra 2023, na všeobecnú ambulantnú zdravotnú starostlivosť je určených o takmer 7,5 % viac financií, na špecializovanú ambulantnú zdravotnú starostlivosť o viac ako 11 % financií. Minimálna celková suma určená na zdravotnícke pomôcky je vyššia viac ako o 12 % viac, ako bolo predpokladané. Zároveň došlo aktívnou prácou ministerky zdravotníctva a ministerstva zdravotníctva k začatiu a k akcelerácii množstva ďalších projektov z plánu obnovy a odolnosti, ale aj mnohých iných. Medzi projekty financované z plánu obnovy a odolnosti zaraďujeme napríklad začatie historicky najväčšej rekonštrukcie Nemocnice Poprad z plánu obnovy a odolnosti vo výške viac ako 42 mil. eur, je to rekonštrukcia nemocnice v Leviciach z plánu obnovy a odolnosti vo výške viac ako 50 mil. eur, je to vykonávanie investície z plánu obnovy a odolnosti v rámci projektu fakultnej nemocnice s poliklinikou v Banskej Bystrici a Univerzitnej nemocnici Martina, gratulujem nemocnici v Banskej Bystrici, že prekonali ten zásadný krok a verím, že budovanie novej fakultnej nemocnici v Banskej Bystrici bude realitou a ďakujem aj, pán poslanec Baláž, za aktivitu, ktorú ste k tomu vyvinuli. Ale napríklad za aktívnej pôsobnosti pani ministerky Dolinkovej je aj vysporiadanie pozemkov potrebných pre výstavbu Univerzitnej nemocnice sv. Martina, lebo viete, to je tá nemocnica, kde ešte Eduard Heger poklepal základný kameň a tým sa výstavba nemocnice univerzitnej v Martine skončila. Začala sa výstavba moderného chirurgického pavilónu vo Zvolene, upravili sa podmienky nenávratného príspevku pre ambulantných lekárov až do výšky 80-tisíc eur, čo znamenalo, že nárast záujmu o túto podporu o nenávratný finančný prostriedok, prostriedok, kde bolo, príspevok, kde bolo alokovaných viac ako 9 mil. eur a naozaj a začínajú sa nám aktivizovať lekári a začína sa nám kvôli tomuto projektu, ktorý rieši pani ministerka Dolinková, napĺňať naša ambulantná sieť. Ale udialo sa aj to, že sa vykonáva odpočet veľkých a malých výziev z plánu obnovy a odolnosti na týždennej báze, totiž keď si spomeniete, ako to bolo robené kedysi, tak ste na webovej stránke vedeli nájsť iba projekty nad 50 mil. eur a všetko do 50 mil. eur bolo utajené. Medzi ďalšie témy, ktorým sa ministerka zdravotníctva venovala od svojho nástupu do funkcie, zaraďujeme aj riešenie pediatrickej krízy, je to to, o čom ste jednali aj dnes, s cieľom zvýšiť dostupnosť dennej ambulantnej starostlivosti pre deti a dorast, a to zmenou otváracích, alebo pracovného času ambulantnej pohotovosti. Viete, že je to veľká téma, je to veľký problém, vieme, že pediatrov máme málo, hrozilo, že keď nedôjde k zmenám a keď pani ministerka zdravotníctva nezakročí, tak nám hrozí to, že nám pohotovosti, ale aj ambulantná pediatrická starostlivosť skolabujú a naozaj úpravami, ktoré sa robili aj po konzultácii s mestami a obcami, ktorých sa to týka, sa zabezpečí to, že úpravou ambulantných hodín bude zdravotná starostlivosť o pediatrických pacientov na Slovensku zachovaná a takisto je to aj zmena pohotovostných hodín, ktoré sa poskytujú teda v ambulanciách v pohotovostných službách. Pani ministerka riešila aj systémové vzdelávanie budúcich lekárov, na ktorom sa dohodla s ministrom školstva a vedením lekárskych fakúlt, takisto pre tých, pre ktorých to nie je úplne ich domáca téma, určite si pamätáte situáciu, že vychovávame málo študentov medicíny práve kvôli tomu, že lekárske fakulty si nedostatok financií kompenzujú prijímaním zahraničných študentov, dokonca na niektorých lekárskych fakultách objem študentov alebo počet študentov dosahoval takmer 50 %, ktorí boli zo zahraničia. Je to téma, ktorá bola riešená už v časoch, keď bol predsedom vlády Peter Pellegrini, možno si spomínate, že vtedy sa dohodlo s lekárskymi fakultami, že sa im prispeje, všetkých lekárskych fakultám, štyrom na Slovensku, suma 2 mil. eur na to, aby prijímali slovenských študentov a nie zahraničných študentov, program sa rozbehol. Vláda, ktorá nastúpila v marci 2020, vláda Igora Matoviča, toto zrušila, toto zrušila a zistili sme, že sa k tomu musíme vrátiť, pretože nie je pravda, a to opakujem, nie je pravda, že všetci študenti z lekárskych fakúlt alebo väčšina slovenských študentov odchádza robiť do zahraničia, problém je aj v tom, že lekárske fakulty vychovávajú málo našich slovenských lekárov, pretože musia si nedostatok financií kompenzovať práve zahraničnými študentami. Bod dva. Bod dva v odôvodnení v predkladanom návrhu, ktorý máte pred sebou, je ohrozenie prostriedkov z plánu obnovy a odolnosti a zvýhodňovanie finančných skupín. Tak k tomu zvýhodňovaniu finančných skupín opäť musím podotknúť, že sprivatizovanie slovenského zdravotníctva sa dialo vtedy, keď vo vláde Slovenskej republiky za ministra Zajaca bolo aj KDH, to len aby sme nezabudli, a prejdem každý bod odôvodnenia tohto ohrozenia prostriedkov z plánu obnovy. Pod bodom á je teda podpis dodatku nemocnice v Spišskej Novej Vsi, verím, že tu máme, máme tu pána viceprimátora Spišskej Novej Vsi, pán poslanec Demečko, chcem vám povedať, že navrhovateľom, KDH, Progresívnemu Slovensku a OĽANU, vadí, že sa bude rekonštruovať nemocnica v Spišskej Novej Vsi a poprosím vás, pán viceprimátor, oznámte to všetkým občanom vášho regiónu, ktoré strany bojujú proti tomu, aby sa využili peniaze z plánu obnovy na rekonštrukciu vašej nemocnice. Pretože predpokladám, že pacienti, ktorí chodia do vašej nemocnice, asi im je jedno, kto prevádzkuje nemocnicu, lebo chcú, aby nemocnica bola funkčná, moderná a poskytovala zdravotnú starostlivosť tak, aby za ňou nemuseli chodiť do iných regiónov. Takže, všetci podpísaní poslanci, ja by som vám navrhoval, teda pokiaľ nepoužijete bilbordy, aby ste to rozposlali všetkým občanom vášho regiónu, aj okolitých regiónov, ktorí chodia do vašej nemocnice, aby vedeli, ktorí poslanci Národnej rady a za ktoré strany bojujú proti obnove vašej nemocnice. Vás žiadam, keď sa bude dať, zo svojho veľkého ministerského platu vám rád prispejem na túto aktivitu. Pretože viete, je krásne byť múdry, ako treba pomáhať, ale to je taký podobný príklad ako sú naši poslanci za opozíciu v Európskom parlamente, teraz nemyslím KDH, ktoré sa chová v Európskom parlamente seriózne, keď bojujú proti Slovensku a čerpaniu eurofondov. Tak toto je presne o tom. Tu kritizujú zdravotníctvo a na druhej strane im vadí, že sa bude rekonštruovať nemocnica v Spišskej Novej Vsi. Tak poprosím pozdraviť všetkých občanov, aj pacientov, keď pôjdu do nemocnice v Spišskej Novej Vsi a bude sa rekonštruovať, že táto rekonštrukcia by nebola, keby pri vláde boli strany, ktoré podpísali návrh na odvolanie. Pretože podpis dodatku nemocnice v Spišskej Novej Vsi je úplne v poriadku, je úplne lege artis a je to preto, lebo podpis dodatku nerobila ministerka zdravotníctva, lebo sa rozhodla, ale robila preto, lebo ho odkonzultovala nielen s právnym odborom ministerstva zdravotníctva, ale aj s externými subjektami, ktoré vypracovali právnu analýzu za účelom uistenia, že nedôjde k pochybeniu či nedodržaniu princípu nediskriminácie rovného zaobchádzania alebo zvýhodňovania jednotlivcov a na základe revízie operačnej dohody medzi Slovenskou republikou a Európskou komisiou bola navrhovaná zmena realizovateľná presne tak, ako sa dodatkovala aj výstavba nemocníc v Martine a v Banskej Bystrici, ktoré môžu uvedenú stavbu dokončiť do roku 2028. Čiže keď sa deje niečo, pre jeden typ nemocníc je to v poriadku, ale keď pre druhý, je to už politický problém. Vraciam sa k tomu, privatizácia nemocníc začala aj preto, že k tomu prispeli vtedajší poslanci z hnutia, ktoré teraz je podpísané a iniciovalo navrhovanie na odvolanie, hnutia KDH. V čase keď boli prekladané žiadosti, hovoríme znova o Spišskej Novej Vsi v rámci výzvy na financovanie veľkých investičných projektov, boli vyhodnotení úspešní uchádzači a následne boli vypracované zmluvy, a teraz počúvajte, vypracované zmluvy, ktoré boli podpísané za bývalej vlády pána Hegera a potom za ministrovania pána Palkoviča. Táto uvedená výzva, ktorá sa týka Spišskej Novej Vsi, bola vyhlásená 8. novembra 2022, zmluvy sa podpisovali v období máj až júl 2023, hej, čiže my odvolávame ministerku za zmluvy podpisované v období máj až júl 2023, to len aby sme vedeli, že aký pamflet dokázali vytvoriť a podpísať títo poslanci, a cieľom plnenia míľnikov a cieľov v rámci pôsobnosti vykonávateľa, a to MZ SR, bolo nasledovné. Malo sa vytvoriť minimálne 1 080 lôžok na úrovni hrubá stavba, budova spĺňajúca požiadavky na energetickú efektívnosť interačného poľa 25T s certifikátom BREEAM alebo LEED, alebo ekvivalentným certifikátom, tí, ktorí tomu rozumiete, viete, o čom hovorím, alebo zvyšné lôžka boli chýbajúce, zvyšné lôžka chýbajúce do dosiahnutia celkového počtu takmer 2-tisíc lôžok sa mali sprístupniť buď na úrovni hrubá stavba, alebo v nemocniciach po rozsiahlej modernizácii na úrovni plného vybavenia full fit-out. K uvedeným plneniam je potrebné, aby sa všetky projekty v rámci výstavby a rekonštrukcie nemocníc úspešne ukončili a následne boli preplatené z mechanizmu na plán na podporu obnovy a odolnosti, a tieto projekty preto považujeme za kriticky dôležité a ministerstvo zdravotníctva nemalo, nemá a ani nebude mať dvojaký meter s ohľadom na to, či je o nemocnicu, či sa jedná o nemocnicu, ktorej zriaďovateľom je štát, alebo súkromný sektor. Pretože ikstýkrát opakujem, že za privatizáciou zdravotníctva a pusteniu súkromného sektoru nikdy nebola žiadna vláda sociálnej demokracie. Bod bé tohto druhého bodu, je to výmena vedenia Univerzitnej nemocnice sv. Martina v Martine, ku ktorej došlo v priebehu januára 2024. No keby sa výmena vedenia, projektového vedenia nemocnice a projektového vedenia neurobila, tak Univerzitná nemocnica sv. Martina v Martine by bola v takom štádiu rozostavania, ako keď poklepával základný kameň Eduard Heger. Ja som tam osobne bol a výsledkom práce predchádzajúcej vlády je základný kameň. To je jediný kameň, ktorý v Univerzitnej nemocnici sv. Martina nájdete. Čiže preto, aby celá nemocnica bola jedným kameňom, tak sa urobila prvá analýza, ktorá odhalila základné oblasti problémov, a teraz počúvajte, čiže bývalá vláda, a musím sa vrátiť k tomu, bola to vláda, kde bol štátnym tajomníkom aj navrhovateľ pán Stachura, aj bývalý minister zdravotníctva pán Krajčí, som rád, že ste tu a môžte si to vypočuť, takže urobila to, že poklepali základný kameň a pritom nemali ani ukončené povoľovacie procesy. Čiže vy keď normálne stavate nejaký rodinný dom alebo individuálnu stavbu, musíte mať všetko v poriadku, štát išiel stavať za bývalých vlád nemocnicu v Martine, poklepal kameň a nemal vybavené skoro nič. Zanedbali sa priority, ktoré priamo súviseli s plnením jednotlivých míľnikov plánu obnovy a odolnosti, došlo k vážnemu časovému sklzu a ohrozila sa realizácia celého projektu a hovorím to preto, pretože jednou z námietok navrhovateľov na odvolanie bolo aj to, že teda bola odvolaná šéfka tímu pani Mgr. Antošová, mimochodom členka expertného tímu strany, kedysi to bola Sloboda a Solidarita, teraz je to už len SaS-ka, pretože počas jej pôsobenia došlo k posunu a došlo aj k posunu celej realizácie najmä z dôvodu neúspešného prvého verejného obstarávania, za ktoré bola ona ako kľúčová osoba zodpovedná. Čiže my ideme odvolávať ministerku preto, že tam bývalá vláda dala ľudí, ktorí boli babráci a celé to pokazili, pripravili súťaž tak, že sa nikto neprihlásil a celá stavba sa posunula o jeden rok. Tak naozaj gratulujem za tento bod navrhnutia na odvolanie pani ministerky, lebo toto je priznaním toho, akých nekompetentných ľudí ste tam vedeli dať, pretože verejné obstarávanie bolo nastavené tak výborne a tak transparentne, že sa neprihlásil nikto, hej. Čiže vy chcete stavať nemocnicu a urobíte verejné obstarávanie s takými podmienkami, že sa vám neprihlási nikto. A potom na základe toho, že sa to celé o rok opozdí, lebo to urobíte ako babráci, tak sa rozhodnete odvolať ministerku zdravotníctva, lebo vy ste tam dali neschopných ľudí, ktorí nevedia urobiť verejné obstarávanie, aby sa niekto prihlásil. Chcem vám povedať, že ide o verejné obstarávanie za 200, za 300 mil. eur, čiže v dnešnej dobe, keď je možnosť získania takéhoto balíka peňazí a urobiť nemocnicu, tak sa neprihlási nikto. Tak predpokladám, že nikto asi nechce upodozrievať stavebné firmy na Slovensku, bez ohľadu na to, aký majú pôvod, že sú ony na vine, že nechcú získať zákazku na 300 mil. eur. No takže to boli tí odborníci, ktorých bývalá vláda dala na to, aby urobili, aby urobili toto, aby teda zvládli tento projekt výstavby Univerzitnej nemocnice sv. Martina v Martine. Čiže muselo sa opakovať verejné obstarávanie, omeškanie jeden rok, pritom vieme, že plán obnovy má svoje časové limity. Našťastie pani Mgr. Antošová z teda toho projektového tímu pochopila a požiadala na základe osobného rozhodnutia o ukončenie pracovného pomeru, plynie jej výpovedná lehota, všetci sa z toho tešia, odišlo naozaj iba pár členov jej tímu, z ktorých niektorí vykonávali činnosť výlučne formou telepráce z Prahy a Londýna, čiže tímy, ktoré mali dennodenne robiť na mieste a riešiť problémy, ktoré nemocnica v Martine mala, tak robili určite dennodenne osem, desať, dvanásť hodín z Prahy a z Londýna, to len ako poznámka pod čiarou. Ale zvyšná časť tímu zostáva pracovať na projekte a zo strany nového vedenia nemocnice je naozaj vynakladané maximálne úsilie, aby sa táto výstavba rozbehla a vyčerpalo sa čo najviac peňazí, ktoré sú na to určené. Od 1. 5. 2024 vďaka aktivite ministerstva zdravotníctva došlo aj k zmene organizačnej štruktúry, ktorý zastrešovala spomínaná pani Antošová, a sú rozdelení, tí, ktorých vás to zaujíma, do piatich samostatných organizačných útvarov s jasným zadefinovaním pracovných činností. Máme novú výkonnú manažérku a aktuálne je celý tím v štádiu konsolidácie a riešenia základného problému, vyčerpať čo najviac zdrojov, ktoré boli na túto nemocnicu určené. Doplnili sa aj noví ľudia, doplnili sa ľudia, ktorí majú praktické skúsenosti z výstavby nemocníc, takže veríme tomu, že sa splní cieľ, ktorým je vytvoriť efektívne pracovné prostredie a stihnúť tú časovú a finančne náročnú realizáciu projektu. Bod cé tohto bodu. Je to reforma 3 komplementu 11 plánu obnovy. Poprosím vás, ktorí nie ste zorientovaní v tematike, aby ste si otvorili návrh na odvolanie, pretože pôvodný autor tejto reformy je pán poslanec a bývalý minister zdravotníctva Krajčí, ktorý nadefinoval do reformy 3 plánu obnovy a odolnosti nejasnú formuláciu zriadenia centrálneho orgánu pre centrálne riadenie nemocníc, pričom nikto nevedel, či to má byť v zmysle kompetenčného zákona nový ústredný orgán vlády, alebo to bola len mätúca formulácia a teda riadenie nemocníc má zostať v kompetencii, v gescii ministerstva zdravotníctva, resp. či je potrebné zriadenie ďalšej organizácie, ktorá bude potrebovať dodatočné zdroje na réžiu, a v tej dobe pán doktor Stachura, terajší pán poslanec, bol štátnym tajomníkom pána bývalého ministra. Viete, neviem, či nájdete niekoho na Slovensku a bez ohľadu na, či je to zdravotníctvo, vysoké školstvo alebo iné oblasti, ktorý by povedal, že plán obnovy a odolnosti navrhnutý vládou Slovenskej republiky, zdôrazňujem, že v gescii to mal bývalý minister financií, vtedajší pán Eduard Heger za vlády Igora Matoviča, neskorší premiér Slovenskej republiky, tak neviem, či nájdete niekoho, ktorý by povedal, že plán obnovy a odolnosti bol urobený tak, ako to regióny potrebujú. A poviem príklad, aby to nevyzeralo, že hovorím politicky, z vašej vlastnej dielne, bol tu kedysi nejaký pán poslanec, potom bol dokonca aj minister, volal sa Mičovský, ktorý vybojoval pre poľnohospodárov nulu. Nulu! Pretože ten plán obnovy bol robený kde? Na ministerstve financií od zeleného stola a výsledkom bolo, že keď bol zverejnený aj všetky jeho reformy, tak sme tu mali protesty proti súdnej reforme, pani ministerka Kolíková radšej odišla, mali sme tu protesty proti vysokoškolskej reforme, pamätáte si, prvá výzva na 300 miliónov eur pre reformu vysokých škôl, prihlásených koľko? Nula. My máme 300 miliónov pre vysoké školy a predstavte si, tie naše univerzity a vysoké školy, ony nechcú nič. Prečo? Lebo to bolo urobené tak výborne! Lebo to robili babráci! Vtedy to bol minister financií, potom sa mu podarilo prebabrať až na predsedu vlády – Heger. Lebo to robili ako? Bez konzultácie s tými, ktorých sa to má týkať. A takisto sa to dialo presne aj v zdravotníctve. Bola vymyslená nejaká stratifikácia, nejaká OSN-ka, ktorá bola robená zase od zeleného stola. A musím sa vrátiť k pánovi poslancovi Dvořákovi, dobre, že vstal, lebo takto ho naozaj vidno, ktorý bol stvoriteľom tohto pamfletu, a bolo to preto, lebo robil to človek, ktorý netuší, čo zdravotníctvo je, pretože v nemocnici bol iba ako pacient, pretože nič neriadil, nič nemanažoval a, bohužiaľ, o tom nič nevedel, pretože bol to tabuľkový expert ministerstva zdravotníctva. Tabuľkový expert. A ja tvrdím, že keby tu sa niekomu niečo stalo, tak vám nepodá ani prvú pomoc, lebo ju nevie. A je to tak. (Potlesk.) A keď ju, a keď ju vie podať, tak poďme na to a ukážme to. A viete, prečo to hovorím? Lebo takýto človek rozhodoval o tom, ako majú vyzerať naše nemocnice. On hovoril o tom, že v Liptovskom Mikuláši, neviem, či tu je pán poslanec, pán, pán primátor Blcháč, že v Liptovskom Mikuláši, počúvajte, Liptovský Mikuláš je také mesto na Slovensku, ste ho videli, hej? No tak. Predstavte si, že Liptovský Mikuláš je mesto, kde je dokonca aj Jasná, je to druhé najnavštevovanejšie stredisko turistické v Slovenskej republike a je tam aj Tatralandia. Tak takýto poslanec sa rozhodol, lebo mu to tabuľka ukázala, že tam má byť nemocnica 1. typu. Čiže tam, kde sú úrazy na zjazdovkách, kde sú, bohužiaľ, aj tragické úrazy, kde je Tatralandia, kde je druhý najväčší počet turistov, on sa rozhodol, že to má byť jednotka. Ale jednotka neznamená najlepšia. Jednotka znamená doliečovanie a rehabilitácia. Čiže tu máte nejakého bratislavského poslanca, ktorý nič netuší o živote, ani o zdravotníctve, ale on sa rozhodne, že v Liptovskom Mikuláši sa to zavrie, lebo tabuľka. Dobre? Tak len aby ste vedeli, že kto sa vám tu sna... a počkajte, bé príbeh, rozhodnutie, správne tabuľky sedia, hej, všetci nešťastní a naraz sa stal poslancom za Progresívne Slovensko a v televíznych debatách kritizoval. On povedal, že ako je to možné? V Liptovskom Mikuláši hádam nemôže byť takáto nemocnica, že kto to vymyslel? Viete, Dr. Jekyll, Mr. Hyde, čistá schiza, hej? (Ruch v sále.) A toto nám, a to, to sa podpíše pod návrh na odvolávanie pani ministerky Dolinkovej. (Potlesk.) Sme asi v prvej štvrtine, takže kľudne si urobte pohodlie, pokračujeme ďalej. Čiže čo sa týka teda toho, čo sa týka teda, teda ďalšieho bodu, a to je ten bod, ktorý hovorí o tom, že teda, však všetci to vieme, lebo my sme to naštudovali na rozdiel od tých, ktorí to navrhujú, že sa má odvolať pani ministerka, čo je reforma 3 komplement 11, my vieme, o čom to je, lebo my sme o tom debatovali. Takže pán bývalý minister Krajčí nadefinoval do reformy 3 formuláciu riadenia nemocníc, hej? Však to je dobré, však áno, každý sa s nemocnicami trápi, je jedno, aká je tu vláda, vždy je nejaký problém, a tá formulácia teda naozaj bola o tom, aby sa pripravila, teda zriadenie ďalšej organizácie, pripravili to naozaj tak, že nechcem povedať, že ani divá to nevedela, ale teda nikto nevedel, že ako to má byť (reakcia z pléna), áno, áno, tak PwC, tak toto nadefinovali tak, že to „p" by som vynechal, dobre? No. Čiže nikto nevedel, že čo má robiť. Dobre? Takže prišiel minister Lengvarský teda, to on prišiel, nebol OĽANO, jeho proste našli, a ten zistil (povedané so smiechom), že teda s tým nevie urobiť nič, hej? Tak áno, lebo to bolo aj tak urobené, že sa s tým nič urobiť nedalo. Takže on si naozaj uvedomil komplikácie, lebo bez ohľadu na to, kým bol nominovaný, bol to taký nekonfliktný, suchý typ a ten začal pripravovať reformu v podobe podpory centrálneho riadenia z úrovne rezortu, no k realizácii samotnej reformy neprišlo ani za jeho úradu a potom neprišlo ani za pôsobenia jeho nástupcu pána Hegera. No a prečo to hovorím? Pretože bolo to urobené zle a toto má byť dôvod na odvolanie ministerky zdravotníctva a aktuálne vedenie rezortu má za to, že je nekoncepčné vytvárať ďalší nadbytočný orgán, lebo my tu máme orgánov naozaj dosť. A preto, lebo za riadenie nemocníc bude zodpovedné tak či tak vždy ministerstvo zdravotníctva, a preto sa komunikovalo aj s pánom podpredsedom vlády Kmecom kvôli tomu, aby boli aj ciele aj míľniky dodržané, a preto pre reformu centralizácie, ktorú musíme teda nejako plniť v rámci plánu obnovy a odolnosti, sa využije časť kapacít a čiastkovosť vykonávaných úloh na minister... už dnes na ministerstve zdravotníctva, využijú sa zdroje, ďakujem pekne (rečník poďakoval za pohár vody, ktorý mu jeden z kolegov položil na rečnícky pult), a navýšenie výdavkov s reformou spojených bude cielené na nevyhnutný objem výdavkov na cielenie míľnika, ale hlavne reforma nebude vyžadovať novelizáciu vysokého počtu predpisov mimo gescie ministerstva zdravotníctva na to, aby sa v zákone upravilo nejaké odobratie časti riadenia a zodpovednosti štatutárnym zástupcom nemocníc v pôsobnosti ministerstva zdravotníctva. A ministerstvo zdravotníctva to urobí teda tak, aby sa nemuselo zbytočne byrokratizovať, ale aby sa to riešilo v rámci rezortu, lebo bez ohľadu na to, aký orgán vytvoríte, aj tak bude zodpovedná ministerka zdravotníctva a jej tím, a už máme pripravenú reformu spôsobom novelizácie zákonov 575 až 576, ale aj 578, tak aby sme naplnili míľnik a zároveň priniesli niečo, čo bude pre náš systém a pre riadenie nemocníc efektívne. Samozrejme, budú sa novelizovať nejaké časti tohto míľnika, ale to by som šiel už do veľkých detailov, pretože pochybujem, že, a teraz bez urážky, pochybujem, že niekto z navrhovateľov tuší, čo je to vykonávacie rozhodnutie CID, na ktorom momentálne sekcie ministerstva zdravotníctva pracujú, ale boli o tom informovaní aj predstavitelia sekcie plánov obnovy úradu vlády, aj Národná implementačná a koordinačná jednotka. A ministerstvo zdravotníctva do leta 2024 ukončí vnútorné, predbežné aj medzirezortné pripomienkové konanie a na jeseň budú novely spomenutých zákonov v štandardnom legislatívnom procese predložené a predpokladá sa, že v štvrtom kvartáli budú prijaté aj tie zmeny, ako bolo nevyhnutné, a premenia sa aj premietnu do organizačného poriadku ministerstva zdravotníctva, aby sme mali míľnik splnený a mohli žiadať o platbu. Stále sme už v bode 2., ale už v časti dé. A to vás poprosím teda, aby ste sa sústredili, tí, ktorí ešte vládzete, ale už sa blížime ku polovici, je to rozhodnutie o, teda dôvodom na odvolanie pani ministerky je rozhodnutie o zaradení spoločnosti Nemocnica Bory do úrovne 3 a spoločnosti Kardiocentrum AGEL do úrovne 4. Tak. Bolo to medializované, pretože súčasná opozícia povedala, že pani ministerka zaradila Bory do úrovne 3 a Kardiocentrum AGEL do úrovne 4 protiprávne a teda, že vyhovela nejakému tlaku finančných skupín. No tak ja vám poviem, kto tieto rozhodnutia reálne urobil a verte, že budete prekvapení. No. Takže, bolo nejaké rozhodnutie a na základe legislatívnych krokov, ktoré boli legálne, bolo podané voči tomuto rozhodnutiu ministerstva zdravotníctva, voči prvostupňovému rozhodnutiu z 23. 8. 2023 boli podané námietky. V prvom stupni rozhodlo ministerstvo zdravotníctva pod vedením pána ministra Palkoviča o parciálnom vyhovení žiadosti Nemocnice Bory a o nevyhovení žiadosti poskytovateľa Kardiocentrum AGEL. Následne boli ministerstvu zdravotníctva doručené od oboch subjektov námietky, ktoré boli doručené, podotýkam, podľa zákona, podľa § 33 zákona 540/2021 Z. z. o kategorizácii ústavnej zdravotnej starostlivosti voči týmto rozhodnutiam. Čiže bolo dané rozhodnutie ministerstva zdravotníctva a na základe zákona, ktorý vytvorila predchádzajúca vláda, rok ´21 bola zjavne vláda ešte Igora Matoviča, čiže oni vytvorili opravný prostriedok na to, aby sa vedel niekto odvolať, hej? Čiže padlo rozhodnutie a na základe ich zákona sa niekto teda odvolal. Chcem vám povedať, že ten opravný prostriedok, aby to teda mohlo byť, aby sa mohlo odvolať, ten opravný prostriedok (povedané s pobavením) zriadil človek, ktorý sa podpísal pod navrhnutie odvolania pani ministerky Dolinkovej, hej? Tu je – pán poslanec Dvořák. Čiže ja nehovorím, že to urobil nesprávne, oni vytvorili možnosť, že keď ministerstvo rozhodne, aby sa vedel niekto odvolať a vytvoril to on, hej? A teraz sa podpísal pod to, aby sa ministerka zdravotníctva odvolávala. Čiže keďže to bolo v zákone, tak asi prirodzene keď sa niekto cíti poškodený, tak sa odvolá. Čiže na základe zákona, ktorý sami vytvorili, sa teda títo odvolali. To znamená, že už pri tvorbe zákona pán Dvořák, asi aj pán Stachura ako štátny tajomník predpokladali, že niekto môže byť nespokojný. A je to správne, však keď sa, nejaké rozhodnutie padne, tak ste radi, keď sa môže niekto odvolať, keď padne rozhodnutie na okresnom súde, kiež by sa nám to nikdy nestalo, pán doktor, tak sa môžte odvolať na krajský súd a potom máte ďalšie možnosti. Čiže takisto to vytvorili oni, keď padne rozhodnutie o zaradení alebo nezaradení, môže sa subjekt odvolať na vyšší orgán. Vytvorili to celé oni, opakujem, tí, čo sa podpísali pod odvolanie pani ministerky. Pretože, ako to sami uviedli, Rada pre tvorbu siete predkladá ministrovi zdravotníctva písomné stanovisko k námietkam podaným účastníkmi konania, stanovisko k námietkam je schválené na základe hlasovania, na ktorom sa zhodla trojpätinová väčšina všetkých členov rady pre tvorbu siete. Stanovisko k námietkam sa zverejňuje na webovom sídle ministerstva zdravotníctva a k stanovisku k námietkam sa uvedú mená aj priezviská jej členov, ktorí sa na schvaľovaní k námietkam zúčastnili. Člen Rady pre tvorbu siete, ktorý nesúhlasí so stanoviskom k námietkam väčšiny jej členov, je povinný pripojiť svoje rozdielne stanovisko k tomuto stanovisku k námietkam. Čiže vydalo ministerstvo rozhodnutie na základe vlastného zákona, dala možnosť, dalo možnosť ministerstvo sa odvolať, čo, samozrejme, spoločnosti, ktoré boli nespokojné, sa odvolali, aby ste vedeli, to odvolanie dávali na radu, kde boli odborníci navrhovaný ministerstvom zdravotníctva, poisťovňami, združeniami zastupujúcimi poskytovateľov zdravotnej starostlivosti, neziskovou pacientskou organizáciou aj úradom pre dohľad, rade, ich rade, ich rade boli predložené poklady prvostupňových rozhodnutí, teda námietky Nemocnice Bory aj Kardiocentra AGEL, ako aj ďalšie podklady, ktoré si členovia Rady pre tvorbu siete vyžiadali. Rada ich prerokovala, ich rada na základe ich zákona to prerokovala, čiže nie ministerkini ľudia, ich rada, neviem, či to bola hegerovská, matovičovská alebo ódorovská, ale bola to ich rada, to prerokovala a následne hlasovala, hej. A teraz my ideme ministerku zdravotníctva odvolávať preto, lebo minister Palkovič nejako rozhodol, potom sa podľa zákona, ktorý si sami oni navrhovatelia vytvorili, niekto odvolal, potom členovia rady, ku ktorej sa odvolal, ku ktorej sa odvolali, zahlasovali za Nemocnicu Bory šiesti z deviatich ich nominantov, za AGEL siedmi z deviatich zahlasovali, a toto stanovisko Rada pre tvorbu siete prijala 23. 10., teda ešte za bývalej vlády úradníckej, ktorá sa teda ukázala, že bola péeskárska, hej, žiadna úradnícka, ale péeskárska. No a 23. 10. teda odvolací orgán to všetko podpísal, predložil to Palkovičovi, ministrovi, samozrejme, 23. 10. bol pán minister Palkovič už zbalený, pretože vedel, že odchádza, pretože bude menovaná nová vláda 25., tak to nechal pani ministerke Dolinkovej na stole. No a zákonná, zákonná lehota pre rozhodnutie bola do 31. 10. Tak mi povedzte vy, ktorí ste príčetní a ktorí, keď sa podpíšete, beriete za to zodpovednosť, tak mi, prosím vás, povedzte, keď 23. 10. vám nejaká rada, ktorú nominuje predchádzajúca vláda, dá rozhodnutie, vy nastúpite 25. poobede, máte to rozhodnúť do 31. 10., no čo asi urobíte. No budeme hrdinovia, nie, my to nepodpíšeme a pošleme to do kelu, nie, lebo kompetentný orgán, ktorý je zo zákona vytvorený, tak rozhodne za bývalej vlády a pani ministerka povie, že to nepodpíše. Prečo? Lebo si myslí? Takže oni tu títo navrhovatelia, už nehovorím, že kádeháci a péeskári, a OĽANO radšej nespomínam, tak oni si tu vytvo... tak musím spomenúť aj OĽANO, prepáčte, pán bývalý minister Krajčí, čiže oni si tu vymyslia systém, orgán, ich vlastní ľudia rozhodnú o tom, že prvotné rozhodnutie nebolo dobré a vrátia Bory a AGEL do hry, oni rozhodnú, ich rada o tom, ministerka príde, prvý papier vidí na stole a má to odmietnuť na základe čoho? (Reakcia z pléna.) Na základe konfliktu záujmov. Pán poslanec, vy nie ste Pročko, prepáčte, dobre, lebo keby to povedal on, tak to chápem kvôli, hej. Nežartujte, preboha. A vy by ste si, vy by ste boli taký hrdina, že keď niekto, keď rada, ktorá je tvorená zo zákona, ktorú nominuje a podpisuje minister zdravotníctva, členov, a rozhodne nejako, však to bolo deväťčlenná rada, to nebola jedno rozhodnutie jedného človeka, keď povie, že to nemá byť tak. A kto by, a povedzte mi, kto by tak pani ministerke to stanovisko o konflikte záujmov mohol pripraviť, keď tam prišla 25. poobede a bola tam, teda nechcem povedať že banda, ale všetci teda odborníci, ktorí tam boli za predchádzajúcej vlády. No kto by, kto by jej, a ja sa pýtam, pani ministerka, pán minister, poprosím vás. Pani ministerka, keď si prišla 25. 10., mala si na stole rozhodnutie odvolacej rady, ktorá povedala, že Bory aj AGEL majú dostať trojku a štvorku. Mala si na stole rozhodnutia právnikov ministerstva zdravotníctva, že tá rada rozhodla zle? Nemôžeš sa prihlásiť práve. Asi nie. No jasné, že nie, a prečo by ti to niekto robil. Však to oni si celé vytvorili, oni to schválili a teraz od teba chce pán bývalý minister Krajčí, ktorý stvoril tento orgán, aby si ty vyhodnotila konflikt záujmov. A na základe čoho? Pán minister, hádam, hádam, ste vy nerobili to, že ste prišli a ste na základe pocitov ako lekár robili právne úkony. No tak hovorím to preto, lebo ste si vytvorili orgán, radu, ktorá rozhodla na základe faktov, pani ministerka nemohla nič iné urobiť, iba to podpísať, lebo keby to nepodpísala, neexistoval by jediný právny relevantný dôvod, aby to nepodpísala, mala by z toho ona osobný problém, ale vy ju teraz idete odvolávať, lebo postupuje na základe postupu, ktorý ste vy vymysleli. Tak už ako nežartujte. Dobre? Tak to, že ste lekár, vás neospravedlňuje, aby ste nevedeli ako základné právne predpisy. Dobre, čiže to len aby ste vedeli, to je bod 2, hej. Čiže oni si to vymyslia, ministerka to môže len podpísať a potom ju za to odvolávajú. Uhm. Nie, nemusí, samozrejme, nemusí podpísať, to hovorí pán doktor Stachura, ktorý teda v živote nič okrem receptu a lekárskej správy podpísať nemusel. Bod 3 odôvodnenia – národná univerzitná nemocnica, teda je to problém národnej univerzitnej nemocnice. Tak národná univerzitná nemocnica, to asi myslia tú nemocnicu, ktorú teda pán vtedajší premiér Heger na zdravotníckom výbore, ktorý sa dušoval, že Rázsochy budú stáť, hej, tak sa tam choďte pozrieť, naozaj prejdite sa po chodbách, čakárne, krásne lôžka, všetko. Hej, to je, Heger tvrdil, a to už asi aj tušil, že skončí, že to stáť bude. Na výbore pre zdravotníctvo určite bol online prenos, si to celé pozrite. Vtedajší minister Palkovič sa radšej skrýval, lebo vedel, aké hlúposti pán premiér Heger hovorí. No tak národná univerzitná nemocnica, teda vtedy tzv. Rázsochy, je dôkazom zlyhania nekompetentnosti, aleže úplným predchádzajúcej vlády. Premiér Heger vo svojich verejných vystúpeniach o novej nemocnici Rázsochy zavádzal, opakovane a zámerne, hej. Heger, to je ten, on bol kedysi premiér a teraz je v nejakej strane, čo už ani neexistuje, to je, to keby ste zabudli medzitým. A napriek tvrdeniam nikdy k plneniu jednotlivých míľnikov nedošlo, nikdy. Výsledkom tejto amatérskej politiky bolo, že nemocnica sa bude stavať z rozpočtu Slovenskej republiky a nie z plánu obnovy a odolnosti. Dobre? Čiže keď niekto v budúcnosti z občanov Slovenskej republiky bude mať problém s tým, že štát má málo peňazí, že sa nejaké veci musia obmedzovať, nejaké opatrenia alebo podpory, tak pamätajme na to, že je to aj kvôli takému človeku, ktorý kedysi žil v politike a volá sa Heger. Lebo do poslednej chvíle blokoval peniaze na Rázsochy, lebo tvrdil, že táto nemocnica stáť bude. A z podobných príčin nečinnosti bola ohrozená aj výstavba nemocnice v Martine, kde, ako som už povedal, napriek oficiálnemu aktu otvorenia stavby neboli vysporiadané ani len pozemky. Pýtam sa, keď nás niekto sleduje, kto z občanov Slovenskej republiky si poklepe pomyselne základný kameň a nemá vysporiadané pozemky. No je to čierna stavba, ale toto bol, toto bola štátna čierna stavba. Premiér Heger poklepal na nevysporiadaných pozemkoch kameň. Podľa mňa už ani ten kameň tam nie je. Čo sa týka Rázsoch, ale poďme späť. Zmluva o dielo a o poskytnutí služieb medzi ministerstvom zdravotníctva a skupinou dodávateľov, asi ste zachytili slovo Amberg, bola uzatvorená dňa 13. 7. 2022, hej, 13. 7. 2022, pamätáme si, bývalá vláda. Dňa 16. 2. 2023 vydal v tom čase úradujúci minister zdravotníctva Lengvarský pokyn ministra, na základe ktorého došlo k zmene k zadaniu počtu lôžok zo 653 dohodnutých v zmluve o dielo na 802. Čiže počúvajte, čo urobili. Nastúpili v marci 2020, hej, podpísali zmluvu s niekým od 2022 na 650 lôžok a potom, a potom za necelý rok zistili, že tých lôžok treba 802 a zmenili počty a chceli zmeniť zmluvu o dielo. Čiže presne február 2023, čo je ´21, čiže za tri roky sa im podarilo prísť na to, hej, a zase si pozrite, kto bol v rade, za tri roky sa im podarilo prísť na to, že nemá byť 650 lôžok, ale 802. Že akože úžasné, to tri roky rozmýšľali, koľko lôžok má byť v nemocnici. Tak keby sa vrátili k starému projektu, tak, že má byť 800 lôžok, mohli vedieť už prvý deň po nástupe do vlády. Pán minister Krajčí, boli ste tam vtedy, aj vy pán, áno, vy ste to vedeli, a preto ste podpísali zmluvu na 653 lôžok. Čiže ideme, ale ideme ďalej, však všetko je faktografia. Nie, nie, nevymýšľame si, my čítame fakty. Ministerstvo zdravotníctva sa opieralo o bod 6.1 v časti 2 zmluvy o dielo o poskytnutí služieb, základné ustanovenia, kde je ustanovené aj možnosť rozšírenia o 500. Áno, veľmi dobre, ale skupina dodávateľov, ktorých si vybrali, následne namietala, že zapracovanie pokynu do už hotových častí je nad rámec zmluvy o dielo o poskytnutí služieb, a to dala písomne listom 23. februára 2023. K uzatvoreniu dodatku k zmluve o dielo o poskytnutí služieb, predmetom ktorého by bolo navýšenie prác, nedošlo, hej. Čiže za tri roky sa im podarilo dohodnúť to, že sa dostali na úplný začiatok, hej, tri roky, nula, peniaze pripravené, čerpanie žiadne. Preklopím, aby som nenadával len na vládu Igora Matoviča a Eduarda Hegera, o celej situácii bol informovaný pán premiér Ódor, to je ten, toho asi nepoznáte, on bol kedysi nezávislý úradník, ktorý deklaroval, že nebude nikdy v politike, on v politike nie je, on je len líder kandidátky Progresívneho Slovenska, hej. Čiže po ňom ostal vo vláde už len Ódor nejaký, ale on už teraz sa stal politikom, aj keď tvrdil, deklaroval všetkým, že sa politikom nestane, takže on bol o všetkom informovaný listom zo 7. 8. 2023, v kópii aj bola pani prezidentka Čaputová a minister zdravotníctva. V tomto liste spoločnosť Amberg informovala, že došlo k priamej príčinnej súvislosti s porušením zmluvy o dielo o poskytnutí služieb objednávateľom, to bolo ministerstvo zdravotníctva, a došlo k faktickému prerušeniu realizácie diela, čo bude mať za následok omeškanie dodania jednotlivých plnení. No, čiže ani do času ujatia sa funkcie zo strany súčasnej pani ministerky nedošlo k náprave a výsledkom bolo, čiže výsledkom toho, že tri roky nerobili nič, bolo, že 18. 10. 2023 bola na ministerstvo zdravotníctva doručená faktúra za práce navyše v sume 4,5 mil. eur. Čiže tri roky vláda Matoviča, Hegera, Ódora neurobili nič a za tri roky nerobenia nič prišla faktúra na 4,5 mil., hej. Len aby sme si pamätali, pretože tých 4,5 mil., to sa niekto bude musieť poskladať a to budú všetci občania Slovenskej republiky, ktorým sa to prenesie do nejakých problémov, obmedzenia služieb a tak ďalej a tak ďalej. Čiže bolo to preto, lebo mali pocit, že je to v rozpore so službou. Samozrejme, ministerstvo zdravotníctva odmietlo túto faktúru uhradiť, o čom bola spoločnosť informovaná, a preto doručila spoločnosť list pani ministerke, že ukončuje spoluprácu a nasledovala aj predžalobná výzva. Čiže výsledok bývalých vlád je to, že neurobili nič, čo teda sa nečudujeme, pretože boli adekvátne schopní, a to nič stálo 4,5 mil. eur. Dobre, aby sme vedeli, že kto sa podpísal pod návrh na odvolanie pani ministerky. Hovorím to preto, lebo žalobcovia, teda poslanci, ktorí sa podpísali pod odvolávanie pani ministerky, tvrdia, že došlo k svojvoľnému pozastaveniu projektu prípravy a výstavby novej univerzitnej nemocnice v lokalite Rázsochy. Takže toto nie je založené ani na pravdivom, ani na skutkovo faktickom základe. Pán poslanec, pokiaľ sa dokážete ovládať, aj vy ste lekár, ja verím, že tak keby, ja verím, že sa viete ovládať, lebo vaše neovládanie by mohlo spôsobiť problém vašim pacientom. Dobre? Tak skúste počúvať lekára, skúste sa ovládať, potom dostanete slovo, aby ste, aby ste o svojich, aby ste o svojich problémoch určite porozprávali. Takže samotná skutočnosť, že došlo k ukončeniu zmluvy o dielo a o poskytnutí služieb, samozrejme, neznamená automatické zrušenie projektu novej univerzitnej nemocnice, pretože o zrušení výstavby, ako hovorila ministerka zdravotníctva, môže rozhodnúť iba vláda a ministerstvo zdravotníctva ani nie je oprávnené rozhodnúť o skutočnosti, kde a či sa nová univerzitná nemocnica bude stavať v lokalite Rázsochy, alebo v inej lokalite, a ani tak ministerstvo zdravotníctva nikde neurobilo, pretože naozaj táto kompetencia patrí iba vláde Slovenskej republiky. Potom tam bola ešte argumentácia z radov opozičných poslancov k medializovanej informácii, že štúdiu dodanú spoločnosťou The Boston Consulting Group s názvom Developing an independent study on the future and patient counsel Bratislava country spolufinancovala finančná skupina Penta, tak chceme len poukázať na to, lebo viete, mňa len, dobre, keby to napísal hocikto, ale už ja mám stále pocit, že keď sa pod niečo podpíše lekár, tak by lekár aspoň mal tušiť, lebo tie rozhodnutia, ktoré robia lekári, by mali byť robené na základe dôkazov. Máme taký terminus technicus, je to evidence-based medicine, to znamená, že lekár keď lieči alebo diagnostikuje, má rozhodovať na základe dôkazov. No tak tu títo podpísaní teda poslanci, mňa mrzí, že sú medzi nimi aj lekári, povedali, že tento projekt, túto štúdiu, ktorú som prečítal, spolufinancovala finančná skupina Penta. No hej, fakt. Vážne. No ale viete, objednal ju minister Palkovič. Chápete? Však táto banda ide odvolávať ministerku Dolinkovú preto, že nejakú štúdiu, ktorú asi sa spolupodieľala na príprave skupina Penta, objednal minister Palkovič. Viete, čo vám chcem povedať? Proste babráci, amatéri, ani si to nenaštudujú. Ja preto som sa obrátil na pána doktora Stachuru, lebo ja verím, že inak lieči, ako píše tieto návrhy. Lebo keby inak liečil, môže byť tak ako bývalý minister, keby tak liečil, ako píše návrhy, tak by mohol byť tak ako bývalý minister zdravotníctva patológ. A je to tak. Proste ja verím, že, ja verím, že ste dobrý lekár, a to ani nespochybňujem, mrzí ma akurát, že ste kvôli peniazom obetovali slovenských pacientov, lebo ste išli robiť za prachy niekde do zahraničia, ale keď aspoň píšete nejaký návrh, tak si aspoň pozrite, kto to podpísal. Vy idete Zuzanu Dolinkovú odvolávať preto, že to podpíše Palkovič? Ospravedlňujem sa, čiže oni to ešte aj vedeli. Čiže oni vás všetkých ešte aj vedome klamali. Čiže oni idú odvolávať Zuzanu Dolinkovú preto, za nejaký podpis zmluvy s nejakým Boston Consulting Group preto, lebo vedeli, že to podpísal Palkovič. Rozumiete? (Reakcia z pléna.) Palkovič to objednal. Áno, a čo? No nie. Ja čítam to, čo ste vy písali. Ale počkajte, dám vám lexaurin, vydržte, chvíľu vydržte, budete môcť rozprávať, dokedy chcete. Hej, čiže babráci, hej, objedná to ich nominant a oni idú odvolávať Zuzanu Dolinkovú, hej. No to len aby ste vedeli (kýchnutie) na zdravie, pravda! Čiže viete, rezort zdravotníctva je mimoriadne komplikovaný rezort, mal som tú česť ho riadiť ešte v čase, keď teda boli výrazne jednoduchšie pomery medzi zdravotníkmi aj rezortom, aj pacientami, aj sestrami, aj lekármi, aj sociálne siete neboli ešte také rozbudené, bolo to teda v čase, keď ešte mnohí z vás chodili na základnú školu, ale je to komplikovaný rezort, ktorý na rozdiel od takéhoto hádzania polien, ako robí opozícia, potrebuje podporu. A o tom hádzaní polien, teraz vynechávam stranu SaS, pretože ktorá napriek tomu, že je kritická, sa pod tento pamflet nepodpísala. A nepodpísala sa z dvoch dôvodov. Pretože ho vytvorili tí, ktorí sa na devastácii slovenského zdravotníctva osobne podieľali. Devastácii slovenského zdravotníctva sa osobne podieľali. Pán doktor Stachura, pán doktor Krajčí. Podieľali sa na devastácii aj zdravia, pretože môže hovoriť kto chce, čo chce, ale štatistiky jednoznačne hovoria o tom, že Slovenská republika pandémiu nezvládla. A títo ľudia boli pri tom. Na devastácii slovenského zdravotníctva sa podieľal aj expert a jeden z riadiacich pracovníkov pán Dvořák, terajší poslanec za Progresívne Slovensko. On vytvoril a bol spolutvorcom nezmyselnej takzvanej stratifikácie, ktorá mala obmedziť zdravotnú starostlivosť pre pacientov v regiónoch v Slovenskej republike. Tak ja, ja nemám ani priateľský, ani nijaký vzťah ani s pánom doktorom Szalayom (reakcia z pléna), ani s pani Cigánikovou, no nie, no prepáčte, chcem sa to len mimo, ja by som sa potom spýtal, či by som niekedy mohol aj biely plášť doniesť, niekedy by som ho potreboval, aby som vedel prehovoriť ku kolegom... (Prerušenie vystúpenia predsedajúcim.)